Tranekær
Tranekær er en hovedgård i byen Tranekær på Langeland. Tranekær har siden 1200-tallet været et stridsemne mellem danske konger og holstenske grever (se Langeland). Fra 1663 har det været i slægten Ahlefeldt/Ahlefeldt-Laurvigs eje, 1672-1928 som hovedsæde i Lensgrevskabet Langeland.
På en høj og stejl borgbanke ligger den tofløjede, vinkelformede hovedbygning, en rest af en firefløjet middelalderborg fra 1500-tallet, hvis syd- og østfløj blev nedrevet i 1722. Nord- og vestfløjen blev hårdt restaureret 1862-1863 af N.S. Nebelong, der tilføjede takkede og blændingsprydede gavle og et ottekantet nygotisk tårn. Ud over hovedbygningen er teaterbygningen, herskabsstalden, vognladen og tepavillonen, alle opført ca. 1800, fredet. Den store landskabshave har talrige sjældne planter og træer samt naturkunstværker af danske og udenlandske kunstnere (se naturkunst).
Tranekær Gods I/S omfatter 1863 ha (2000).